P. Hrušovský, predseda NR SR: (2005-12-14):
J. Cuper, poslanec: Ďakujem, pán predseda a zároveň predsedajúci, dovoľte mi, aby som uviedol správu spravodajcu k vládnemu návrhu zákona o odškodňovaní osôb poškodených násilnými trestnými činmi, ktorý ste dostali ako tlač 1387. Vážené panie poslankyne, vážení páni poslanci, vážení prítomní, Ústavnoprávny výboru Národnej rady Slovenskej republiky uznesením z 29. novembra 2005 ma určil za spravodajcu k vládnemu návrhu zákona o odškodňovaní osôb poškodených násilnými trestnými činmi, ktorý ste dostali ako tlač 1387. Podľa § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona sa predkladá na základe plánu legislatívnych úloh vlády Slovenskej republiky na rok 2005. Obsahuje po formálno-právnej stránke náležitosti uvedené v § 67 a 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívno-právnych pravidlách. Zo znenia návrhu zákona je zrejmý účel navrhovanej úpravy. Dôvodová správa uvádza, že návrh zákona je v súlade Ústavou Slovenskej republiky, zákonmi a medzinárodnými zmluvami, ktorými je Slovenská republiky ako právny štát viazaná. Doložka finančných, ekonomických a ostatných špecifikovaných vplyvov obsahuje informácie o predpokladanom dopade na verejné financie v roku 2006, cca zhruba 5,2 milióna slovenských korún. Podľa predkladateľa finančné krytie návrhu zákona je zabezpečené v rámci schválených limitov výdavkov kapitoly na roku 2006 až 2008, z doložky tiež vyplýva, že navrhovaný predpis nebude mať ekonomický dopad na obyvateľov, hospodárenie podnikateľskej sféry, životné prostredie a zamestnanosť. Osobitná časť dôvodovej správy obsahuje odôvodnenie jednotlivých ustanovení návrhu zákona. Doložka zlučiteľnosti návrhu zákona s právom Európskej únie spĺňa náležitosti určené v čl. 3 legislatívnych pravidiel tvorby zákonov. Problematika návrhu zákona je upravená v práve Európskych spoločenstiev a Európskej únie. Tu mi, vážené panie poslankyne, vážení páni poslanci, dovoľte, aby som vyslovil v danom prípade a mimoriadne plný súhlas a plnú podporu predkladanému návrhu zákona, ktorý pán minister spravodlivosti uviedol. Naozaj nechcem zdržiavať, ale problém násilnej trestnej činnosti je takej povahy a taký rozsiahly, že si zaslúži, aby obete trestných činov boli odškodňované. Takže budem pokračovať v tom, čo mi určuje rokovací poriadok. Vychádzajúc z oprávnení, ktoré pre mňa ako pre spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla, že podľa § 73 ods. 3 písm. c) rokovacieho poriadku prerokuje uvedený návrh zákona v druhom čítaní. V súlade s rozhodnutím predsedu Národnej rady Slovenskej republiky č. 1416 z 18. novembra 2005 podľa § 74 rokovacieho poriadku Národnej rady Slovenskej republiky navrhujem, aby návrh zákona prerokoval Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie, rozpočet a menu, Výbor Národnej rady Slovenskej republiky pre zdravotníctvo, Výbor Národnej rady Slovenskej republiky pre obranu a bezpečnosť, Výbor Národnej rady Slovenskej republiky pre ľudské práva, národnosti a postavenie žien. Za gestorský výbor Ústavnoprávny výbor Národnej rady Slovenskej republiky. Odporúčam, aby výbory predmetný návrh zákona prerokovali v druhom čítaní do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem, pán predseda, zároveň predsedajúci, prosím, aby ste otvorili rozpravu.